Jean-Luc Mélenchon critică noul Guvern al Franţei, condus de Elisabeth Borne, şi este convins că va fi schimbat peste o lună.
Noul prim-ministru al Franței, Elisabeth Borne, își începe activitatea săptămâna aceasta cu provocări majore, având sarcina de a schimba imaginea celui de-al doilea mandat al președintelui Emmanuel Macron cu politici mai ecologice și mai prietenoase cu societatea. Elisabeth Borne a prezentat vineri după-amiază echipa guvernamentală printr-un eveniment care a avut loc la Palatul Elysée. Prima şedinţă a Guvernului condus de premierul Elisabeth Borne va avea loc luni, 23 mai.
Jean-Luc Mélenchon, liderul mişcării Franţa Nesupusă (stânga, opoziţie), a criticat, vineri seară, noua echipă guvernamentală propusă de premierul Elisabeth Borne, exprimând convingerea că acest Cabinet va rămâne în funcţie doar o lună, până la scrutinul legislativ."Sub aparenţele terne şi gri, fără curaj şi fără entuziasm, găsim principalele figuri ale abuzurilor sociale şi iresponsabilităţii ecologice din Cabinetul precedent. (…) Această echipă va fi acolo doar o lună, pentru că peste o lună alegerile parlamentare vor înnoi majoritatea în Adunarea Naţională", Camera inferioară a Parlamentului Franţei, a declarat Jean-Luc Mélenchon, citat de cotidianul Le Monde. Franţa va organiza alegeri parlamentare pe 12 şi 19 iunie.Prima şedinţă a Guvernului condus de premierul Elisabeth Borne va avea loc luni, 23 mai, a anunţat vineri seară Alexis Kohler, secretarul general al Preşedinţiei Franţei.Premierul-desemnat al Franţei, Elisabeth Borne, a prezentat vineri după-amiază echipa guvernamentală, în cadrul unui eveniment desfăşurat la Palatul Elysée, informează cotidianul Le Figaro. Bruno Le Maire a fost menţinut în funcţia de ministru al Economiei şi Finanţelor, Gerald Darmanin rămâne în poziţia de ministru de Interne, iar Éric Dupond-Moretti este în continuare ministru al Justiţiei.Catherine Colonna este noul ministru pentru Europa şi Afaceri Externe, iar Amélie de Montchalin a fost numită ministru al Tranziţiei Ecologice şi Coeziunii teritoriale. Sébastien Lecornu este ministrul Forţelor Armate, Pap Ndiaye este noul ministru al Educaţiei Naţionale şi Tineretului, iar Marc Fesneau, ministrul Agriculturii şi Suveranităţii Alimentare.În funcţia de ministru al Sănătăţii a fost numită Brigitte Bourguignon, postul de ministru al Muncii i-a fost încredinţat lui Olivier Dussopt, iar ministru al Solidarităţii, Autonomiei şi Persoanelor cu handicap va fi Damien Abad. Sylvie Retailleau este ministrul Învăţământului Superior, Stanislas Guérini va deţine portofoliul Transformării şi Funcţiilor Publice, iar Rima Abdul Malak este ministrul Culturii. Agnès Pannier-Runacher va fi ministrul Tranziţiei Energetice, iar Amélie Oudéa-Castéra, ministru al Sportului.Olivier Véran a fost numit ministru delegat al premierului pentru Relaţia cu Parlamentul, Isabelle Lonvis-Rome devine ministru delegat pentru Egalitatea de şanse, Gabriel Attal va fi ministru delegat pentru Finanţele Publice, iar Christophe Béchu, ministru delegat al Colectivităţilor teritoriale.